U Hrvatskoj će se proizvoditi dijelovi koji će se ugrađivati u najpoznatije svjetske zrakoplove i njihove motore: Airbus, Boeing, Bombardier, Rolls-Royce... Austrijska aeronautička tvrtka FACC objavila je da u okolici Zagreba – u poduzetničkoj zoni Jakovlje – počinje graditi tvornicu za proizvodnju unutarnjih dijelova za avione. Investicija je vrijedna 33 milijuna eura i otvorit će 600 radnih mjesta. Zemljište je već kupljeno, sada traje ishodovanje dozvola te početak gradnje. Pogon bi trebao biti završen do kraja 2020., a proizvodnja u tvornici započeti 2021. godine. Potvrdio je to i šef austrijske tvrtke Robert Machtlinger kazavši kako FACC želi rasti i biti brži od tržišta te da im je namjera raditi na jačanju stručnosti svojih djelatnika. Visokoobrazovani djelatnici

Kvalificirani radnici

– Zagreb nam upravo to nudi jer ima visokokvalificiranu radnu snagu – dodao je.

Tvrtka je birala između raznih lokacija u središnjoj i istočnoj Europi i na kraju je prevagnula ona nadomak Zagreba. Već je potpisan kupoprodajni ugovor te je austrijska tvrtka postala vlasnica zemljišta u Poslovnoj zoni Jakovlje ukupne površine 130 tisuća četvornih metara. Kako doznajemo, danas se u Banskim dvorima održava sastanak na kojem će predsjednik uprave FACC AGi s predsjednikom uprave AVIC Cabin Systems Co. Limited iz Kine, tvrtke u čijem je vlasništvu 55,5 posto austrijske tvrtke, razgovarati s hrvatskim premijerom Andrejem Plenkovićem, ministrom gospodarstva Darkom Horvatom i državnim tajnikom Zdenkom Lucićem o realizaciji projekta. Projekt trenutačno kreće u fazu projektiranja i ishođenja dozvola. Planirano je da građevinski radovi na gradnji tvornice budu gotovi do prosinca 2020. godine, a proizvodnja počne najkasnije u travnju 2021.

Tvrtka FACC AG sa sjedištem u Austriji, u većinskom vlasništvu kineske državne kompanije AVIC, donijela je odluku o ulaganju u Hrvatsku putem svoje tvrtke FACC Operations GmbH. Investicija se sastoji od gradnje proizvodnog pogona u kojem će se proizvoditi unutarnji dijelovi za avione. FACC je tvrtka sa sjedištem u Austriji specijalizirana za projektiranje, razvoj i proizvodnju komponenti i sustava za zrakoplovnu industriju.

Kao tvrtka kćer kineske državne kompanije Aviation Industry Corporation of China, jedne od deset najvećih kineskih tvrtki, FACC je dio globalnog tržišta i surađuje sa svjetskim liderima u zrakoplovnoj industriji kao što su Airbus, Boeing, Bombardier, Rolls-Royce... FACC je tvrtka s više od 3400 zaposlenika iz 38 zemalja koji rade na 13 lokacija u svijetu.

U financijskoj godini 2018./2019. ostvarila je 781,6 milijuna eura prihoda, što je porast od 4,5% u odnosu na prošlu financijsku godinu, a ujedno i najbolji rezultat u tridesetogodišnjoj povijesti tvrtke. AVIC je pak kineska državna tvrtka sa sjedištem u Pekingu, jedna je od vodećih tvrtki u proizvodnji dijelova za avione na globalnom tržištu. S više od 100 podružnica i 27 tvrtki kćeri, AVIC je jedna od deset najvećih kineskih industrijskih korporacija. Tvrtka posluje u području putničkih i transportnih zrakoplova, helikoptera, motornih vozila i elektronike. U 2016. godini AVIC je imao 450.000 zaposlenih djelatnika u cijelom svijetu i 53,64 milijarde dolara prihoda. Zahvaljujući strateškom partnerstvu FACC-a i AVIC-a, FACC ima pristup najvećem rastućem tržištu globalne zrakoplovne industrije. Prvi kontakt između hrvatskih institucija s tvrtkom FACC Operations GmbH ostvaren je u rujnu 2017. godine, kada su predstavnici te tvrtke započeli s analizom zemalja za novi proizvodni pogon tvrtke. U konkurenciji su prvotno bile sve zemlje središnje i istočne Europe.

Podrška Vlade

Vlada i Ministarstvo pružili su podršku pri realizaciji takve investicije u Hrvatskoj analizom komparativnih prednosti Hrvatske, analizom troškova investiranja i poslovanja, cijenom i dostupnosti radne snage, poticajima, analizom pravnog okvira i ponudom lokacija.

Izaslanstvo tvrtki FACC i AVIC posjetilo je Zagreb potkraj ožujka 2019. godine, kojom prigodom su se susreli s ministrom gospodarstva, poduzetništva i obrta Darkom Horvatom i državnim tajnikom Zdenkom Lucićem. Potvrđena je namjera realizacije investicije u Hrvatskoj te je nastavljena intenzivna suradnja na pripremi projekta.